Donald Trumpin terveys

Donald Trumpin terveys nousi puheenaiheeksi ympäri maailman sen jälkeen, kun hänet valittiin ensimmäistä kertaa Yhdysvaltain presidentiksi. Astuessaan presidentin virkaan 70-vuotiaana hän oli tuolloin vanhin viran vastaanottanut ihminen. Fyysisen terveyden lisäksi myös hänen psyykkinen terveytensä oli julkisen keskustelun aiheena. Trumpilla todettiin 2. lokakuuta 2020 koronavirustartunta, jonka takia hän joutui sairaalaan.
Terveystarkastukset.
Donald Trumpin terveys on tammikuussa 2018 tehdyn ja julkaistun terveystarkastuksen mukaan ”erinomainen”. Tarkastuksen suoritti Valkoisen talon lääkäri Ronny Jackson 12. tammikuuta 2018 ja sen tulokset julkistettiin lehdistötilaisuudessa 17. tammikuuta. 
Trump painoi terveystarkastusta tehtäessä 108 kiloa. Hänen verenpaineensa oli normaali 122/74 ja lepopulssinsa 68. Hänen sydämessään ei todettu vikaa. Trumpilla on aiemmin todettu korkea kolesteroli ja ruusufinni. Hän käyttää kolesterolilääkettä sekä aspiriinia, ruusufinnilääkettä ja kaljuuntumisen estolääkettä. Hänelle tehtiin umpilisäkkeen poisto 11-vuotiaana. Lääkäri Jacksonin mukaan presidentin hyvä terveys on seurausta alkoholin ja tupakan käytön välttämisestä.
Osana terveystarkastusta Trumpin omasta pyynnöstä hänelle tehtiin kognitiivinen testi, Montreal Cognitive Assessment (MoCA) josta hän sai 30/30 pistettä. Testin perusteella Trumpilla ei ole dementian oireita. Vuonna 2015 Trump saneli lääkärilleen Harold Bornsteinille, mitä tämä kirjoittaa Trumpin terveydentilasta kertovaan lääkärintodistukseen.
Heinäkuussa 2025 Trumpin ilmoitettiin kärsivän kroonisesta alaraajojen laskimoiden vajaatoiminnasta, joka ei kuitenkaan ollut pahanlaatuista. 
Spekulointeja.
On esitetty, että Trumpille tehty kognitiivinen testi oli liian yksinkertainen väitettyjen ongelmien paljastamiseen.
Useiden mielenterveyden asiantuntijoiden mukaan Trumpin narsistisuus tekee hänestä kykenevän mihin vain, kun seinät alkavat kaatua hänen päälleen. Change.org-sivuston kansalaisaloitteeseen nimeltä ”"Trump is mentally ill and must be removed”" saatiin kerättyä 70 749 mielenterveysalan henkilön allekirjoitusta ennen kuin se suljettiin.
Trumpin on yleisesti spekuloitu sairastavan narsistista persoonallisuushäiriötä. Duken yliopiston professori Allen Frances, joka on osallistunut kyseisen persoonallisuushäiriön DSM IV -diagnoosikriteerien laatimiseen, on tyrmännyt väitteen. Francesin mukaan Trump ei osoita vaadittavia merkkejä kärsimyksestä ja toimintakyvyn heikkenemisestä ollakseen määritelmänmukainen narsisti. 
Kongressin edustajanhuoneen entinen republikaaninen puhemies Paul Ryan on vakuuttunut, että narsistisen persoonallisuushäiriön sijasta Trumpilla on antisosiaalinen persoonallisuushäiriö. Puhemies Ryanin johtopäätös esitetään Bob Woodwardin ja Robert Costan vuonna 2021 julkaistussa teoksessa "Peril". Ryanin spekulointi alkoi tarpeesta tulla puhemiehen tehtävässään toimeen henkilön kanssa jolla on oletettavasti jokin häiriö, koska henkilö on epämoraalinen ja transaktionaalinen.
Koronavirustartunta.
Donald Trumpilla todettiin koronavirustartunta 2. lokakuuta 2020, ja hänen puolisollaan Melania Trumpilla oli myös tartunta. Presidentti siirtyi 2. lokakuuta sairaalaan lääkärin suosituksesta. Trump oli uupunut ja hänellä oli hengitysvaikeuksia. Presidentti sai lisähappea, koska happisaturaatio laski ainakin ensimmäisenä päivänä alle 94 prosentin. Trumpille annettiin remdesiviiriä ja muita kokeellisia lääkeaineita. 
Ensimmäisessä tiedotustilaisuudessa presidentin lääkäri kertoi tämän voivan melko hyvin eikä kertonut Trumpin saaneen lisähappea. Hänelle harkittiin myös hengityskonehoitoa. Presidentti kävi sairaalan ulkopuolella vilkuttamassa suljetusta, ilmatiiviistä autosta kannattajilleen. Trump esiintyi videolla ja kirjoitti Twitterissä vaali-iskulauseitaan ja pääsi sairaalasta jo 6. lokakuuta. Hän oli 8. lokakuuta ollut oireeton vuorokauden ajan. 
Trump piti 10. lokakuuta Valkoisen Talon parvekkeelta ensimmäisen sairastumisen jälkeisen puheen. Presidentti kertoi ennen puheensa pitämistä taudin olleen lähestymässä pahaa vaihetta, mutta voivansa nyt erinomaisesti. Samana päivänä lääkärin antaman lausunnon mukaan Trump ei enää pystynyt tartuttamaan muita.